 

**בבית הדין הצבאי המחוזי**

**במחוז שיפוטי צפון**

**בפני השופט: סא"ל חיים בלילטי**

**בעניין: התובע הצבאי (ע"י ב"כ, סגן שחר פנקס)**

**נגד**

**הנאשם: מ/XXX סמ"ר י' כ' ק' (ע"י ב"כ, עו"ד יוני רבינוביץ')**

**הכרעת-דין**

על פי הודאתו, מורשע הנאשם בעבירה של היעדר מן השירות שלא ברשות, לפי סעיף 94 לחוק השיפוט הצבאי, התשט"ו-1955, בגין כך שנעדר מיחידתו XXX מיום 10.05.2021 ועד יום 27.05.2023 למשך 748 ימים, בהתאם לכתב האישום ולפרטים הנוספים.

**ניתנה היום, ח' בסיוון התשפ"ג, 28.05.2023, והודעה בפומבי ובמעמד הצדדים.**

 **\_\_\_\_\_\_\_\_\_\_\_\_**

**שופט**

**גזר - דין**

הנאשם הורשע על פי הודאתו בעבירה של היעדר מן השירות שלא ברשות, על כי נעדר מיחידתו לתקופה בת 748 ימים, אשר הסתיימה בהתייצבותו.

הנאשם גויס לצה"ל בחודש נובמבר 2013 והשלים שירות חובה מלא בתפקיד לחימה בחודש נובמבר 2016. מאז ביצע הנאשם שירות מילואים פעיל במספר הזדמנויות, האחרונה שבהם בחודש נובמבר 2020. היעדרות הנאשם מושא הרשעתו החלה עת לא התייצב לשירות מילואים פעיל אליו זומן ואשר משכו היה 25 ימים, היום התייצב הנאשם וסיים היעדרותו. עם הגשת כתב האישום ולאחר השמעת טיעונים לגוף בקשת מעצר התגבש הסדר בין הצדדים. בין הטיעונים עלה כי הנאשם ביקש לסיים היעדרותו מספר חודשים לאחר שהחלה אך לא התקבל בין כותלי בסיס הכליאה בשל מגפת הקורונה. עוד נמסר כי תקופת היעדרותו של הנאשם עולה במעט על התקופה המינימאלית להעמדה לדין בפני בית דין צבאי. ההגנה עמדה על שירותו החיובי של הנאשם, לרבות במסגרת מילואים ועל עברו הנקי. לאור שיקולים אלו, וכן נוכח סיום התיק בהזדמנות הראשונה ממש עתרו הצדדים לכבד את ההסדר. הסדר הטיעון מקל עם הנאשם וסוטה לקולה ממדיניות הענישה הנהוגה בכל הנוגע לרכיב ההורדה בדרגה המתחייב בהרשעה בעבירות של היעדר מן השירות שלא ברשות. בסופו של יום, לא בלי היסוס, מצאתי שלא לסטות מהסכמת הצדדים לאור ההיבטים הייחודים שבמקרה זה, קרבתו של המקרה לרף הדין המשמעתי, תרומתו של הנאשם בשירות עד כה והעובדה כי מדובר במעידתו הראשונה.

**על הנאשם נגזרים, אפוא, העונשים הבאים:**

1. **עשרה (10) ימי מאסר לריצוי בפועל, שיימנו החל מיום מעצרו.**
2. **עונש מאסר מותנה בן ארבעים וחמישה (45) ימים למשך שנתיים (2), שלא יעבור עבירה לפי סעיף 92 או 94 לחוק השיפוט הצבאי, התשט"ו-1955.**
3. **קנס בסך אלף חמש מאות (1,500 ₪) אותו ישלם הנאשם בחמישה (5) תשלומים שווים עוקבים ורצופים החל מיום 01.07.2023 באמצעות כרטיס אשראי. אם לא ישולם אחד התשלומים במועד יעמוד הקנס כולו לפירעון מיידי ואם לא ישולם ייאסר הנאשם תמורתו לשבעה (7) ימים.**

**זכות ערעור כחוק.**

**ניתן היום, ח' בסיוון התשפ"ג, 28.05.2023, והודע בפומבי ובמעמד הצדדים.**

 **\_\_\_\_\_\_\_\_\_\_\_\_**

**שופט**

**העתק נכון מהמקור

ק' בית הדין**

**נערך על ידי: א.ל**

**בתאריך 04.06.2023**

**חתימת המגיה: סגן שיר בן- ארמון**